In nomine Domini, amen. Anno incarnationis ejusdem Mº CCº octogesimo sexto, mense Iulii, die sabbati ejusdem mensis post festum beate Marie Magdalene, pontificatus domini Honorii pape quarti anno secundo, indictione quarta decima, noverint universi per hoc presens publicum instrumentum quod in presentia mei notarii et testium subscriptorum constitutus magister Nicholaus de Luxovio archidiaconus Eduensis, bone memorie et sane mentis consistens, licet eger corpore, cogitans de supremis, considerans quod cum nichil sit morte certius et nichil incertius hora mortis, ne videatur decedere intestatus, in manibus et dispositione reverendi in Christo patris Iacobi Dei gratia Eduensis episcopi, ac virorum venerabilium domini Hugonis de Faucoigny cantoris, magistri Petri archipresbiteri ac magistri Guidonis officialis Eduensis, ac magistri Regnaudi presbiteri, capellani deputati ad servicium altaris beate Marie in ecclesia Eduensi, et cujuslibet eorumdem, ultimam voluntatem suam reliquit, dans et concedens ipsis et cuilibet ipsorum generalem, plenam et liberam potestatem et mandatum speciale, etc. Actum in domibus dicti archidiaconi, apud Eduam, presentibus ibidem magistro Elia de Poilleyo, tabellione publico, domino Regnaudo Rufi et domino Petro dicto Sonoys presbiteris, et magistro Guidone de Chaudenayo, phisico, et pluribus aliis testibus ad hoc vocatis specialiter et rogatis, presentibus etiam cantore, archipresbitero, Officiali et Regnaudo predictis, et datum anno, mense, die, loco et indictione predictis.